_:n1aeba448db3a4ae78e690944db78e411xb0
<http://schema.org/articleBody>
"Η επικεφαλής της ευρωπαϊκής διπλωματίας Φεντερίκα Μογκερίνι δήλωσε την Πέμπτη ότι η ΕΕ ανησυχεί πολύ για τις δραστηριότητες της Τουρκίας στην ΑΟΖ της Κύπρου. \n\nΗ κ. Μογκερίνι απαντούσε σε ερώτηση για την Τουρκία στο πλαίσιο συνέντευξης Τύπου μετά τις εργασίες της 4ου Περιφερειακού Φόρουμ της Ένωσης για τη Μεσόγειο, στο οποίο συμμετείχε και ο Υπουργός Εξωτερικών, Νίκος Χριστοδουλίδης. \n\nΗ Ύπατη Εκπρόσωπος της ΕΕ για θέματα Εξωτερικής Πολιτικής και Πολιτικής Ασφάλειας επανέλαβε την σαφή θέση της ΕΕ για την στρατιωτική επέμβαση της Τουρκίας στη Συρία, λέγοντας ότι «ζητήσαμε από την Τουρκία να σταματήσει και πιστεύουμε ότι οι συνέπειες θα είναι εξαιρετικά επικίνδυνες». \n\nΣημείωσε ωστόσο ότι θα ήταν λάθος να διασυνδεθεί η παροχή ανθρωπιστικής βοήθειας στους πρόσφυγες από την Συρία με αυτό το ζήτημα. \n\nΑπό την άλλη πλευρά, είπε, «υπάρχουν άλλα ζητήματα που μας ανησυχούν πολύ - ορισμένα εξ αυτών ηγέρθησαν σήμερα - τα οποία συνδέονται με άλλες τουρκικές δραστηριότητες στην περιοχή». Πρόσθεσε ότι αναφέρεται στις γεωτρήσεις στην ΑΟΖ της Κύπρου και άλλα ζητήματα. \n\nΣτη συνέχεια επισήμανε ότι η συζήτηση σήμερα αφορούσε τη Συρία, προσθέτοντας ότι «ζητήσαμε από την Τουρκία να τερματίσει αυτή την στρατιωτική παρέμβαση και πιστεύουμε ότι είναι προς το συμφέρον της Τουρκίας να το πράξει». \n\nΠριν από λίγες μέρες σε τηλεφωνική συνομιλία που είχε με τον Νίκο Χριστοδουλίδη, η Φεντερίκα Μογκερίνι ανάφερε πως \"συζήτησαν τη δυνατότητα λήψης στοχοθετημένων μέτρων υπό το πρίσμα των συνεχιζόμενων δραστηριοτήτων γεωτρήσεων της Τουρκίας\". \n\nΗ Ύπατη Εκπρόσωπος αποφάσισε επίσης να εγγράψει το θέμα στην ημερήσια διάταξη του επόμενου Συμβουλίου Εξωτερικών Υποθέσεων στις 14 Οκτωβρίου στο Λουξεμβούργο, όπως ανακοινώθηκε. \n\nΥπενθυμίζεται ότι \"η Τουρκία πρέπει να απέχει από τέτοιες ενέργειες και να σέβεται τα κυριαρχικά δικαιώματα της Κυπριακής Δημοκρατίας να διεξάγει έρευνες και να εκμεταλλευτεί τους φυσικούς πόρους της σύμφωνα με το διεθνές δίκαιο στην Αποκλειστική Οικονομική Ζώνη της\". Επιπλέον, \"η Τουρκία πρέπει να αποδεχθεί την πρόσκληση της κυβέρνησης της Κύπρου και να εξετάσει το ζήτημα της οριοθέτησης των Αποκλειστικών Οικονομικών Ζωνών και της ηπειρωτικής υφαλοκρηπίδας μέσω διαλόγου και διαπραγμάτευσης με καλή πίστη και με πλήρη σεβασμό του διεθνούς δικαίου και σύμφωνα με την αρχή των σχέσεων καλής γειτονίας\", καταλήγει η ανακοίνωση. \n\nΑνησυχία Μέρκελ για δραστηριότητες Τουρκίας στην ΑΟΖ Κύπρου \n\nΤην ανησυχία της για τις τουρκικές δραστηριότητες στην κυπριακή ΑΟΖ και την ανάγκη να επικρατήσει το διεθνές δίκαιο, εξέφρασε η Γερμανίδα Καγκελάριος Άγκελα Μέρκελ σε τηλεφωνική επικοινωνία που είχε με τον Πρόεδρο της Δημοκρατίας Νίκο Αναστασιάδη. \n\nΣύμφωνα με γραπτή δήλωση του Κυβερνητικού Εκπροσώπου Πρόδρομου Προδρόμου σε τηλεφωνική επικοινωνία που είχε με την Καγκελάριο της Γερμανίας απόψε, ο Πρόεδρος της Δημοκρατίας «ενημέρωσε την Καγκελάριο για τις τελευταίες εξελίξεις στο Κυπριακό και τις έκνομες ενέργειες της Τουρκίας στην κυπριακή ΑΟΖ και συζήτησαν σχετικά με την επικείμενη συνεδρία του Ευρωπαϊκού Συμβουλίου». \n\nΑντάλλαξαν, επίσης, απόψεις, και για την εξελισσόμενη τουρκική εισβολή και τις στρατιωτικές επιχειρήσεις της Τουρκίας που παραβιάζουν το διεθνές δίκαιο, στη Συρία, προσθέτει ο Κυβερνητικός Εκπρόσωπος. \n\nΚατά τη συνομιλία, σημειώνει, «η Γερμανίδα Καγκελάριος εξέφρασε την ανησυχία της για τις τουρκικές δραστηριότητες στην κυπριακή ΑΟΖ και την ανάγκη να επικρατήσει το διεθνές δίκαιο»."
<https://gr.euronews.com/2019/10/11/mogkerini-mas-anisixoun-poly-oi-drastiriotites-tourkias-stin-kypriaki-aoz-prokliseis-eu>